钦定古今图书集成/理学汇编/学行典/第259卷 > 严遵
## 钦定古今图书集成/理学汇编/学行典/第259卷 > 严遵

按《高士传》：“严遵字君平，蜀人也。隐居不仕，常卖卜于
成都市，日得百钱以自给，卜讫则闭肆下帘，以著书
为事。扬雄少从之游，屡称其德。李强为益州牧，喜曰：
‘吾得君平为从事足矣’。雄曰：‘君可备礼与相见，其人
不可屈也’。王凤请交，不许。蜀有富人罗冲者，问君平
曰：‘君何以不仕’？君平曰：‘无以自发’。冲为君平具车马”
衣粮。君平曰：“吾病耳，非不足也。我有馀而子不足，奈
何以不足奉有馀？”冲曰：“吾有万金，子无担石，乃云有
馀，不亦谬乎！”君平曰：“不然。吾前宿子家，人定而役未
息，昼夜汲汲，未尝有足。今我以卜为业，不下床而钱
自至，犹馀数百，尘埃厚寸，不知所用。此非我有馀而
子不足邪？”冲大惭。君平叹曰：“益我货者损我神，生我
名者杀我身。故不仕也。”时人服之。